PMIndiaData/PMIndiaSum huggingface dataset:
राष्ट्रीय गंगा परिषदेला पंतप्रधानांची दूरदृश्य माध्यमातून उपस्थिती

पंतप्रधान नरेंद्र मोदी यांनी राष्ट्रीय गंगा परिषदेच्या आज (30 डिसेंबर) झालेल्या बैठकीचे अध्यक्षपद दूरदृश्य माध्यमातून भूषवले. नमामि गंगे अभियान अधिक परिणामकारक करण्यासाठी ही चर्चेची चांगली संधी असल्याचे पंतप्रधान म्हणाले. लहान शहरांमध्ये मैला व सांडपाण्यावर प्रक्रिया करणाऱ्या व्यवस्थांची व्याप्ती वाढवण्यासह स्वच्छता राखण्यासाठीच्या प्रयत्नांत वाढ करण्याच्या विविध पर्यायांबाबत परिषदेत चर्चा झाली. गंगेच्या काठावर औषधी वनस्पतींची शेती करण्याच्या मुद्द्यावर पंतप्रधानांनी या बैठकीत भर दिला. आपल्या ट्विटर संदेशात पंतप्रधानांनी या बाबींचा उल्लेख केला आहे. तसेच, नदीच्या काठावर पर्यटनाला चालना देणाऱ्या पायाभूत सुविधांच्या उभारणीची गरज व्यक्त करून त्यामुळे लोकांना उपजीविकेच्या संधी मिळतील, असे म्हटले आहे. जल, आरोग्य, स्वच्छतेशी संबंधित विविध प्रकल्पांची पायाभरणी व लोकार्पण पंतप्रधानांनी यावेळी दूरदृश्य माध्यमातून केले. पंतप्रधान ट्वीट संदेशात म्हणाले:
पंतप्रधानांनी डॉ. बी.आर. आंबेडकर यांच्या स्मृतीप्रित्यर्थ नाणी प्रकाशित केली

डॉ. बी. आर. आंबेडकर यांच्या 125 व्या जयंती वर्ष समारंभाचा एक भाग म्हणून पंतप्रधान नरेंद्र मोदी यांनी आज त्यांच्या स्मृतीप्रित्यर्थ दोन नाणी प्रकाशित केली. बाबासाहेब आंबेडकरांच्या महापरिनिर्वाण दिनानिमित्त दहा रुपये आणि 125 रुपये मूल्याची नाणी प्रकाशित करण्यात आली. यावेळी पंतप्रधान म्हणाले की काही निवडक व्यक्तीच आहेत, ज्या त्यांच्या मृत्यूला साठ वर्षं लोटली तरीही लोकांच्या मनात जिवंत राहतात. ते म्हणाले की, भारतात सध्या चर्चेत असलेल्या मुद्दयांसंदर्भात डॉ. आंबेडकरांच्या विचारांचे जितके आपण स्मरण करतो, तेवढाच त्यांची दूरदृष्टी आणि सर्वसमावेशकतेबाबतचा त्यांचा दृष्टिकोण याबाबतचा आदर आणखी वाढतो. पंतप्रधान म्हणाले की सामाजिक न्यायाप्रति त्यांनी दिलेल्या योगदानाला ओळख मिळाली आहे, मात्र त्यांचे आर्थिक विचार आणि दूरदृष्टी अद्याप पूर्णपणे समजून घेतली गेली नाही आणि त्यांची प्रशंसा व्हायला हवी. पंतप्रधान म्हणाले की, डॉ. आंबेडकर आणि भारतीय राज्यघटना याबाबत देशभरात चर्चा व्हायला हवी आणि 26 नोव्हेंबर हा दिवस “संविधान दिन” म्हणून पाळणे हे या दिशेने एक पाऊल आहे. महिला सबलीकरण, भारताची संघरचना, वित्त शिक्षण यांसारख्या विषयांबाबत डॉ. आंबेडकरांच्या दृष्टिकोनाची पंतप्रधानांनी प्रशंसा केली. यावेळी केंद्रीय मंत्री अरुण जेटली आणि थावर चंद गेहलोत उपस्थित होते.
गोव्याचे मुख्यमंत्री मनोहर पर्रिकर यांच्या निधनाबद्दल केंद्रीय मंत्रिमंडळाकडून शोक व्यक्त

गोव्याचे मुख्यमंत्री मनोहर पर्रिकर यांच्या निधनाबद्दल पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत शोक व्यक्त करण्यात आला. पर्रिकर यांचे 17 मार्च रोजी निधीन झाले. मंत्रिमंडळाने दोन मिनिटे मौन पाळून दिवंगत पर्रिकर यांना श्रद्धांजली अर्पण केली. सर्व राज्ये, गोवा, दिल्लीसह सर्व केंद्रशासित प्रदेशात 18 मार्चला एक दिवसाचा राष्ट्रीय शोक पाळण्याला आणि राष्ट्रीय ध्वज अर्ध्यावर उतरवण्यासाठीही केंद्रीय मंत्रिमंडळाने मान्यता दिली. पर्रिकर यांच्या निधनाने देशाने जाणता नेता गमावल्याचे केंद्रीय मंत्रिमंडळाने संमत केलेल्या शोक संदेशात म्हटले आहे. पर्रिकर यांना सामान्यांचा मुख्यमंत्री म्हणून ओळखले जात असे. 13 डिसेंबर 1955 मध्ये गोव्यातल्या म्हापसा येथे जन्मलेले पर्रिकर यांचे मडगाव इथल्या लोयोला विद्यालयात शालेय शिक्षण झाले. 1978 मध्ये मुंबईतल्या आयआयटीमधून त्यांनी धातू शास्त्रांतून अभियांत्रिकी पदवी घेतली. युवावस्थेत त्यांना राष्ट्रीय स्वयंसेवक संघाचे कार्य सुरू करून शालेय शिक्षणाच्या शेवटच्या टप्प्यातच ते मुख्य शिक्षक बनले. आयआयटीमधून पदवी घेतल्यानंतर त्यांनी म्हापसा येथे राष्ट्रीय स्वयंसेवक संघाचे कार्य सुरू केले आणि 26 व्या वर्षी ते संघचालक बनले. 1994 मध्ये गोवा विधानसभेत ते भारतीय जनता पार्टीचे आमदार म्हणून निवडून आले. 24 ऑक्टोबर 2000 ला ते पहिल्यांदा गोव्याचे मुख्यमंत्री बनले. 27 फेब्रुवारी 2002 पर्यंत त्यांनी मुख्यमंत्रीपदाची धुरा सांभाळली. त्यानंतर 3 जून 2002 ला मुख्यमंत्रीपदी त्यांची पुन्हा निवड झाली आणि 2 फेब्रुवारी 2005 पर्यंत ते या पदावर होते. 9 मार्च 2012 ला ते तिसऱ्यांदा गोव्याचे मुख्यमंत्री बनले. 8 नोव्हेंबर 2014 पर्यंत त्यांनी मुख्यमंत्रीपद सांभाळले. 9 नोव्हेंबर 2014 ला त्यांनी केंद्रीय मंत्रिमंडळात संरक्षणमंत्री म्हणून धुरा हाती घेतली. 13 मार्च 2017 पर्यंत त्यांनी संरक्षणमंत्री म्हणून कारभार पाहिला. त्यानंतर 14 मार्च 2017 ला गोव्याचे मुख्यमंत्री म्हणून पुन्हा त्यांचा शपथविधी झाला. साधेपणा आणि उत्तम प्रशासक म्हणून पर्रिकर सदैव स्मरणात राहतील असे मंत्रिमंडळाच्या शोकसंदेशात म्हटले आहे. आधुनिक गोवा निर्माण करण्यासाठी आणि भारतीय सैन्य दलाच्या आधुनिकीकरणासाठी आणि माजी सैनिकांचे जीवनमान उंचावण्यासाठी पर्रिकर यांचे योगदान सदैव स्मरणात राहील. पर्रिकर यांना गोव्यातल्या राष्ट्रीय तंत्रज्ञान संस्थेने 2018 मध्ये मानद डॉक्टरेट प्रदान केली, 2018 मध्ये त्यांना डॉ. एस.पी.मुखर्जी पारितोषिकाने गौरवण्यात आले. पर्रिकर यांना दोन पुत्र असून त्यांचे कुटुंबिय आणि गोव्यातल्या जनतेच्या दु:खात संपूर्ण राष्ट्राच्या वतीने आपण सहभागी असल्याचे केंद्रीय मंत्रिमंडळाच्या शोकसंदेशात म्हटले आहे.
2015-20 या काळासाठीच्या वित्तीय तूट उद्दिष्टाबाबत 14व्या वित्त आयोगाच्या शिफारसीना केंद्रीय मंत्रिमंडळाची मंजूरी

पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत 2015-20 या काळात वित्तीय तूट उद्दिष्ट आणि राज्यांसाठी अतिरिक्त वित्तीय तूटीबाबत 14 व्या वित्त आयोगाच्या शिफारसीना मान्यता देण्यात आली. वित्तीय तुटीसाठी ढोबळ राज्यांतर्गंत उत्पादनाच्या तीन टक्के मर्यादा 14 व्या वित्तीय आयोगाने ठेवली आहे. विकासविषयक गरजा आणि सध्याच्या बृहत-आर्थिक गरजा लक्षात घेऊन चौदाव्या वित्त आयोगाने राज्यांना वार्षिक आधारावर निर्धारित तीन टक्क्यापेक्षा अर्धा टक्का अधिक तुटीची लवचिकता दिली आहे. 2015-16 हे वित्तीय वर्ष समाप्त झाल्यामुळे राज्यांना 2015-16 या वर्षासाठी अतिरिक्त उसनवारीचा लाभ घेता येणार नाही. मात्र 14व्या वित्त आयोगाच्या उर्वरित काळासाठी म्हणजे 2016-17 ते 2019-20 साठी 14व्या वित्त आयोगाने निर्धारित केलेल्या निकषांनुसार राज्यांची पात्रता अवलंबून राहील. ढोबळ राज्यांतर्गत उत्पादनाच्या तीन टक्के आर्थिक तूटीचा पूर्ण उपयोग करायला एखादे राज्य 2016-17 ते 2018-19 या चौदाव्या वित्त आयोगाच्या काळात असमर्थ ठरल्यास ही न वापरलेली वित्तीय तूटीची रुपयातील रक्कम पुढच्या वर्षात वापरु शकते मात्र या वित्त आयोगाच्या काळातच ही रक्कम वापरली गेली पाहिजे.
भारत-बांग्लादेश यांच्यात जमिनीच्या देवाणघेवाणीमुळे प.बंगालमधील मतदारसंघांची पुनर्रचना करण्यासाठी सीमा निश्चिती कायदा 2002 आणि लोकप्रतिनिधी कायदा 1950 मध्ये सुधारणा करायला मंजूरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने सीमा निश्चिती कायदा 2002 च्या कलम 11 आणि लोकप्रतिनिधी कायदा 1950 च्या कलम 9 मध्ये सुधारणा करायला मंजुरी दिली. यामुळे भारत आणि बांग्लादेश यांच्या 31 जुलै 2015 रोजी बांग्लादेशी 51 भूभाग आणि 111 भारतीय भूभागांची देवाणघेवाण झाल्यामुळे पश्चिम बंगालच्या कूच बिहार जिल्हयातील विधानसभा आणि संसदीय मतदारसंघांची सीमा निश्चित करणे निवडणूक आयोगाला शक्य होईल. तसेच संसदेमध्ये निवडणूक कायदे (सुधारणा) विधेयक 2016 सादर करायलाही मंजुरी दिली.
गुजरातचे आमदार डॉ. अनिल जोशीयारा यांच्या निधनाबद्दल पंतप्रधानांनी व्यक्त केला शोक

नवी दिल्ली, 14 मार्च 2022 पंतप्रधान नरेंद्र मोदी यांनी गुजरातमधील भिलोडा येथील आमदार डॉ. अनिल जोशीयारा यांच्या निधनाबद्दल तीव्र शोक व्यक्त केला आहे. पंतप्रधानांनी गुजराती भाषेत ट्विट करून शोकभावना व्यक्त केल्या आहेत.
टपाल विभाग आणि पोर्तुगाल टपाल विभाग यांचे संयुक्तपणे टपाल तिकीट प्रकाशित

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाला टपाल विभाग आणि पोर्तुगाल टपाल विभाग यांनी संयुक्तपणे प्रकाशित केलेल्या टपाल तिकिटाची माहिती देण्यात आली. विविध माध्यमांद्वारे सक्रिय आणि सातत्यपूर्ण संवादातून भारत आणि पोर्तुगाल यांचे उत्तम द्विपक्षीय संबंध आहेत. त्यामुळे अनेक विषयांवर उभय देशांना मते व्यक्त करता येतात. दोन्ही देशांसाठी हे सहकार्य फलदायी आणि लाभदायी ठरले आहे. आणि आगामी काळात उभय देशांमधील संबंध अधिक दृढ होत जातील. या संयुक्त उपक्रमामुळे दोन्ही देशांच्या टपाल विभागांना टपाल तिकिटांचा संग्रह निर्माण करण्यात मदत होईल.
दादरा आणि नगर-हवेलीच्या सिल्वासा येथे पंतप्रधानांनी दिली भेट

पंतप्रधान नरेंद्र मोदी यांनी दादरा आणि नगर हवेली येथील सिल्वासा येथे काही विकासात्मक प्रकल्पांच्या शिलान्यासाचे उद्‌घाटन तसेच दादरा आणि नगर हवेली येथील सायली येथे वैद्यकीय महाविद्यालयाची कोनशिला ठेऊन येथे माहिती तंत्रज्ञान धोरणाचे उद्‌घाटनही केले. पंतप्रधानांनी आरोग्य मोबाईल ॲप आणि दारोदार जाऊन घनकचरा एकत्रित करणे, वेगळा करणे आणि त्यावर प्रक्रिया या प्रणालीचेहि उद्‌घाटन केले. पंतप्रधानांनी आयुष्यमान भारताच्या लाभार्थ्यांना गोल्ड कार्ड तसेच वन अधिकार पत्राचे वितरण केले. सर्वाजनिक सभेला संबोधित करताना पंतप्रधान म्हणाले की, चौदाशे कोटी रुपये मूल्याच्या प्रकल्पांची कोनशिला आज ठेवण्यात आली असून, हे प्रकल्प विविध दृष्टीकोनाने शिक्षण आरोग्य पायाभूत सेवा आणि संलग्नता या दृष्टीने विकसित करण्यात येत आहे. ते पुढे म्हणाले की, नवीन औद्योगिक धोरण आणि नवीन माहिती तंत्रज्ञान धोरण हे उद्योगांच्या प्रोत्साहनासाठी राबविण्यात येणार आहे. पंतप्रधान म्हणाले कि, आम्ही ‘सबका साथ सबका विकास’ या मंत्रा नुसार काम करत आहोत. पंतप्रधानांनी दादरा नगर हवेली दमन आणि दीव हे ‘खुले शौचालय मुक्त’ झाले असल्याचे नोंदविले. ते पुढे म्हणाले की, केंद्रशासित प्रदेशांच्या प्रत्येक कुटुंबाला एलपीजी, विद्युत आणि जल संलग्नता मिळालेली आहे. प्रधानमंत्री आवास योजनेंतर्गत, केंद्रशासित प्रदेश आणि शहरी गरिबांना घरे आवंटीत करण्यात आली आहेत. ते पुढे म्हणाले की, केंद्रशासित प्रदेशात, विकास प्रकल्पांसाठी, गेल्या तीन वर्षात दोन हजार कोटी रुपयांची गुंतवणूक करण्यात आली होती. तसेच दादरा नगर हवेली आणि दमण दीव येथे पहिल्यांदाच वैद्यकीय महाविद्यालयाची कोनशिला उभारल्या गेली आहे. हे वैद्यकीय महाविद्यालय या वर्षीच चालू करण्यात येईल. पंतप्रधान पुढे म्हणाले की, आज मितिला केंद्रशासित प्रदेशात केवळ 15 वैद्यकीय जागा उपलब्ध होत्या परंतु या महाविद्यालयाच्या स्थापनेनंतर दीडशे जागा उपलब्ध करून देण्यात येतील. ते पुढे म्हणाले की, या वैद्यकीय महाविद्यालयाद्वारे लोकांना वैद्यकीय सोयी उपलब्ध होणार आहेत. आयुष्यमान भारत बद्दल बोलताना पंतप्रधान म्हणाले की, आयुष्यमान भारत ही जगातील सर्वात मोठी आरोग्य योजना असून जवळपास दहा हजार गरीबांना दररोज या योजनेद्वारे आरोग्य सेवा देण्यात येतात. फक्त शंभर दिवसात सात लाख गरिबांनी या योजनेद्वारे फायदा घेतला आहे. प्रधानमंत्री आवास योजनेअंतर्गत, शहरी आणि ग्रामीण भागातील गरिबांना स्थायी रूपात घर देण्यासाठी अभियान राबवण्यात येणार आहे. मागील सरकारने पाच वर्षात 25 लाख घरांची निर्मिती केली तर आमच्या सरकारने पाच वर्षात 1 कोटी 25 लाख घरांची बांधणी केली आहे, असे पंतप्रधान म्हणाले. पंतप्रधानांनी केवळ दादरा आणि नगर-हवेली मध्ये 13 हजार महिलांना विनामूल्य गॅस जोडणी दिली असल्याचे नमूद केले. ते म्हणाले आदिवासी भागातील लोकांचे कल्याण या योजनेद्वारे करण्यात येत आहे. जनधन योजना अंतर्गत, केंद्राने वन उत्पादने मूल्याधारित करण्याचे ठरविले आहे तसेच आदिवासी संस्कृती जतन करण्यासाठी काही मापदंड अवलंबिण्यात येत आहे. पंतप्रधान पुढे म्हणाले की, दादरा आणि नगर हवेली येथे पर्यटनाच्या मोठ्या संभाव्यता आहेत त्या दृष्टीने हा भाग पर्यटनाच्या नकाशावर आणण्यासाठी काही ठोस पावले उचलण्यात येणार आहेत. ते पुढे म्हणाले की, निलक्रांतीच्या अंतर्गत, मत्स्य व्यवसाईकांचे उत्पादन वाढण्यासाठी काही योजना अवलंबण्यात येणार असून, मत्स्य क्षेत्र विकासासाठी विशेष निधी उपलब्ध करून देण्यात येणार आहे. याअंतर्गत या क्षेत्राला प्रोत्साहनासाठी 500 कोटी रुपयांचे व्यवस्थापन झाले आहे. पंतप्रधान नरेंद्र मोदी यांनी 125 कोटी भारतीयांच्या कल्याणासाठी ते अविरत परिश्रम करत असल्याचे सांगितले.
भारत आणि बांग्लादेश दरम्यान माहिती तंत्रज्ञान तसेच इलेक्ट्रॉनिक्स क्षेत्रात सहकार्याबद्दलच्या सामंजस्य कराराला केंद्रीय मंत्रिमंडळाची मंजुरी

भारत आणि बांग्लादेश दरम्यान माहिती तंत्रज्ञान तसेच इलेक्ट्रॉनिक्स क्षेत्रात सहकार्य वाढावे यादृष्टीने करण्यात आलेल्या सामंजस्य कराराला पंतप्रधान नरेंद्र मोदी यांच्या अध्यक्षतेखाली झालेल्या मंत्रिमंडळाच्या बैठकीत मंजुरी देण्यात आली. एप्रिल 2017 मध्ये दोन्ही देशांच्या इलेक्ट्रॉनिक्स आणि माहिती तंत्रज्ञान मंत्रालयादरम्यान हा करार करण्यात आला होता. हा करार पाच वर्षे अस्त्विात असेल. त्यानंतर गरज पडल्यास दोन्ही देशाच्या समितीने त्याला मुदतवाढ दिली जाईल. या कराराचा मुख्य उद्देश ई-प्रशासन अधिक कार्यक्षम करणे हा असून त्याअंतर्गंत सर्व सार्वजनिक सेवा इलेक्ट्रॉनिक पध्दतीने करण्यावर काम केले जाईल.
आयुर्विमा महामंडळ (एलआयसी) आईडीबीआय  बँकेचा नियंत्रण हिस्सा संपादन करणार

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने आयडीबीआय बँकेतील सरकारचा हिस्सा 50 टक्क्यांपेक्षा कमी करायला मंजुरी दिली तसेच प्राधान्य वितरण /इक्विटीच्या खुल्या माध्‍यमातून आणि बँकेतले सरकारचे व्यवस्थापन नियंत्रण सोडून देण्याच्या माध्यमातून बँकेत प्रर्वतक म्हणून आयुर्विमा महामंडळाला (एलआयसी) आयडीबीआय बँकेचा नियंत्रण हिस्सा संपादित करायलाही मंजुरी दिली. परिणाम: 1. या संपादनामुळे ग्राहक, एलआयसी आणि बँकेला ताळमेळाचा व्यापक लाभ मिळेल. 2. एलआयसी आणि आयडीबीआय बँकेला मोठी बाजारपेठ, वितरण खर्चात घट आणि ग्राहक अधिग्रहण, अधिक कार्यक्षमता आणि परिचालनात लवचिकता तसेच परस्परांची उत्पादने आणि सेवा विकण्याच्या अधिक संधी मिळतील. 3. यामुळे एलआयसी आणि बँकेला आर्थिकदृष्ट्या मजबूत होण्यास मदत मिळेल. आणि त्यांच्या सहाय्यक कंपन्यांना गृहकर्ज आणि म्युच्युअल फ़ंड यासारखी वित्तीय उत्पादने बाजारात आणण्यास मदत होईल. 4.तसेच बँकांना दारोदारी बँकिंग सेवा पुरवण्यासाठी ११ लाख एलआयसी एजंटांची सेवा मिळवण्याची संधी मिळेल. आणि ग्राहक सेवांमध्ये सुधारणा तसेच आर्थिक समावेशकता दृढ करण्याचीही संधी मिळेल. 5.कमी खर्चाच्या ठेवी संपादित करून आणि देय सुविधांमधून शुल्क उत्पन्नाद्वारे बँकांना लाभ होईल. 6. बँकेच्या रोकड व्यवस्थापन सेवेपर्यंत व्याप्ती वाढवण्याबरोबरच बँकेच्या १९१६ शाखांच्या माध्यमातून एलआयसीला बँक हमी प्राप्त होईल.(म्हणजे बँकांनी विमा उत्पादन विकले तर) 7. एलआयसीचे वित्तीय समूह बनण्याचे स्वप्न साकार होण्यात मदत मिळेल. 8.ग्राहकांना एकाच छताखाली वित्तीय सेवा उपलब्ध होतील आणि एलआयसी आयुर्विमाचा विस्तार अधिक चांगल्या प्रकारे करू शकेल. पार्श्वभूमी 2016 मध्ये अर्थमंत्र्यांनी आपल्या अर्थसंकल्पीय भाषणात घोषणा केली होती कि, आयडीबीआय बँकेत परिवर्तनाची प्रक्रिया सुरु झाली असून सरकार आपला हिस्सा 51 टक्क्यांपेक्षा कमी करण्याबाबत विचार करेल. हे लक्षात घेऊन एलआयसीने मंडळाच्या मंजुरींनंतर आयडीबीआय बँकेतील नियंत्रण हिस्सा संपादित करण्यात स्वारस्य दाखवले होते.
पंतप्रधान नरेंद्र मोदी यांनी सर अनिरुद्ध जगन्नाथ यांच्या निधनाबद्दल शोक व्यक्त केला आहे.

एका ट्विटमध्ये श्री.मोदी म्हणाले की, एक महान राजकारणी आणि कुशल राजकीय तज्ञ असलेले सर अनिरुद्ध जगन्नाथ आधुनिक मॉरिशसचे शिल्पकार होते. एक अभिमानी अनिवासी भारतीय म्हणून त्यांनी विशेष द्विपक्षीय संबंध निर्माण करण्यासाठी नेहमीच सहकार्य केले ज्यामुळे त्यांचा वारसा कायम लाभेल. त्यांचे कुटुंबीय आणि मॉरिशसमधील नागरिकांप्रति सहवेदना. ओम शांती. "
पंतप्रधानांनी क्लब दा शेफ दा शेफच्या  सदस्यांची भेट घेतली

पंतप्रधान नरेंद्र मोदी यांनी आज क्लब दा शेफ दा शेफ अर्थात जगभरातील राष्ट्राध्यक्षांच्या शेफच्या क्लबच्या सदस्यांची भेट घेतली. या क्लबमध्ये 24 देशांच्या राष्ट्राध्यक्षांच्या खाजगी बल्लवांचा अर्थात शेफचा समावेश आहे. हा क्लब सात्विक आहार शास्त्रासंबंधी जगातील सर्वात महत्त्वाची समिती मानला जातो. पॅरिस येथील या संघटनेचे महाअधिवेशन पहिल्यांदाच भारतात होत आहे. हे बल्लव दिल्लीसह आग्रा आणि जयपूरला भेट देणार आहे. क्लबच्या सदस्यांमध्ये भारताच्या राष्ट्रपतींचे शेफ मॉन्टो सैनी, अमेरिकेच्या राष्ट्राध्यक्षाच्या शेफ क्रिस्टीया कॉमरफोर्ड, युनायटेड किंगडमच्या राणीचे शेफ मार्क फ्लॅनॅगन यांचा समावेश आहे. यावेळी या शेफनी पंतप्रधानांबरोबर सामूहिक छायाचित्र काढतानाच त्यांना स्मृतिचिन्ह प्रदान केले.
रिओ ऑलिम्पिकमध्ये रौप्य पदक जिंकल्याबद्दल पी.व्ही.सिंधू हिचे पंतप्रधानांकडून अभिनंदन

रिओ ऑलिम्पिकमध्ये बॅडमिंटन क्रीडा प्रकारात रौप्यपदक मिळवल्याबद्दल पंतप्रधान नरेंद्र मोदी यांनी पी.व्ही.सिंधू हिचे अभिनंदन केले. ‘रौप्य पदकासाठी तुझे अभिनंदन, पी.व्ही.सिंधू तू खूप छान झुंज दिलीस. रिओ 2016 मध्ये तू केलेली कामगिरी ऐतिहासिक ठरणार आहे आणि आगामी वर्षात ती चांगली स्मरणातही राहणार आहे’ असे पंतप्रधानांनी म्हटले आहे.
घोघा आणि दहेज दरम्यान रो-रो फेरी सेवेच्या पहिल्या टप्प्याचे पंतप्रधानांच्या हस्ते उद्‌घाटन, या सेवेतील पहिल्या नौकेतून केला प्रवास

पंतप्रधान नरेंद्र मोदी यांनी घोघा आणि दहेज दरम्यान रो-रो फेरी सेवेच्या पहिल्या टप्प्याचे आज उद्‌घाटन केले. या फेरी सेवेमुळे सौराष्ट्रमधील घोघा आणि दक्षिण गुजरातमधील दहेज दरम्यान प्रवासाचा वेळ सात ते आठ तासांवरून केवळ एका तासापर्यंत इतका कमी होणार आहे. आज उद्‌घाटन करण्यात आलेल्या पहिल्या टप्प्यामुळे प्रवासी वाहतूक करता येईल. पूर्णपणे कार्यान्वित झाल्यावर यातून वाहनांचीही वाहतूक करता येईल. पंतप्रधानानी श्री भावनगर जिल्हा सहकारी दूध उत्पादक संघ लिमिटेडच्या सर्वोत्तम पशु आहार संयंत्राचे उदघाटन केले. यावेळी मोठ्या संख्येने उपस्थित जनसमुदायाला संबोधित करताना पंतप्रधान म्हणाले कि गुजरातमध्ये नवीन वर्षाच्या शुभेच्छा देण्यासाठी वैयक्तिकरित्या उपस्थित राहता आल्याबाबदल आपल्याला आनंद झाला आहे. ते म्हणाले कि घोघा आणि दहेज दरम्यान फेरी सेवेच्या शुभारंभाचा हा कार्यक्रम संपूर्ण देशासाठी अतिशय महत्वाचा आहे. अशा प्रकारची ही पहिलीच फेरी सेवा असल्याचे सांगून पंतप्रधान म्हणाले कि गुजरातच्या जनतेचे स्वप्न प्रत्यक्षात साकार झाले आहे. ते म्हणाले कि मानवी संस्कृतीचा इतिहास नद्या आणि सागरी व्यापाराचे महत्व उलगडून दाखवतो. गुजरात ही लोथालची भूमी आहे आपल्या इतिहासाच्या या बाबी आपण कशा विसरू शकतो असेही ते म्हणाले. हा कार्यक्रम आपला समृध्द भूतकाळ पुन्हा जिवंत करणे आणि सौराष्ट्रला दक्षिण गुजरातशी जोडण्यासाठी आहे असे पंतप्रधान म्हणाले. या दोन भागातील लोक नियमितपणे या दोन भागात ये-जा करत असतात आणि या फेरी सेवेमुळे वेळेची आणि इंधनाची मोठ्या प्रमाणावर बचत होईल असे पंतप्रधान म्हणाले. पंतप्रधान म्हणाले कि गेल्या तीन वर्षात गुजरातच्या विकासाला खूप महत्व देण्यात आले आहे. गुजरातला लांब समुद्रकिनारा लाभला आहे आणि यातून निर्माण होणाऱ्या संधींचा आपण लाभ घ्यायला हवा असे ते म्हणाले. सागरी पायाभूत सुविधा विकसित करण्यासाठी उपाययोजना करण्यात आल्याचे त्यांनी सांगितले. ही फेरी सेवा देखील या एका मार्गापुरती मर्यादित राहणार नाही असे ते म्हणाले. अन्य जागादेखील फेरीच्या माध्यमातून जोडण्यात येतील. वाहतूक क्षेत्राचे एकात्मीकरण आणि अद्ययावतीकरण करण्याचे केंद्र सरकारचे उद्दिष्ट असल्याचे त्यांनी सांगितले. घोघा ते दहेज दरम्यान पहिल्या फेरीसेवेअंतर्गत त्यांनी जहाजातून प्रवास केला. या प्रवासादरम्यान त्यांना जहाज आणि फेरी सेवेबाबत माहिती देण्यात आली. जहाजावर त्यांनी दिव्यांगजन मुलांशी संवाद साधला. दहेज येथे जनसमुदायाला संबोधित करताना पंतप्रधान म्हणाले कि भरभराटीसाठी बंदरे हे सरकारचे स्वप्न आहे असे पंतप्रधान म्हणाले. भारताला उत्तम आणि अधिक बंदरांची गरज असल्याचे त्यांनी सांगितले. योग्य संपर्क व्यवस्थेअभावी देशाचा आर्थिक विकास मंदावतो असे सांगून ते म्हणाले कि सरकारने बंदरांच्या पायाभूत विकासावर लक्ष केंद्रित केले आहे. नील अर्थव्यवस्थेवर सरकारचा भर असून नवीन भारताच्या स्वप्नाचा हा अविभाज्य भाग आहे असे पंतप्रधान म्हणाले.
गृहनिर्मिती क्षेत्रातल्या सहकार्यासाठी भारत आणि सौदी अरेबिया यांच्यातल्या सामंजस्य कराराची मंत्रिमंडळाला माहिती

भारत आणि सौदी अरेबिया यांच्यात गृहनिर्मिती क्षेत्रातल्या सहकार्याबाबत फेब्रुवारी 2019 मधे झालेल्या सामंजस्य कराराची पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत माहिती देण्यात आली. गृहनिर्माण क्षेत्रातल्या तंत्रविषयक सहकार्याला या करारामुळे प्रोत्साहन मिळणार आहे. गृहनिर्माण आणि पायाभूत प्रकल्पातल्या कंपन्या आणि अधिकारी यांचा सहभाग वृद्धींगत व्हायलाही, यामुळे मदत होणार आहे. गृहनिर्मिती विकास क्षेत्रात संशोधन आणि विकासाला प्रोत्साहन तसेच आधुनिक बांधकाम तंत्रज्ञान हस्तांतरण आणि विकास यामधे ज्ञान आणि अनुभवांची देवाणघेवाण यांना प्रोत्साहन मिळणार आहे.
पंतप्रधान आणि सोशलिस्ट रिपब्लिक ऑफ व्हिएतनामचे पंतप्रधान यांच्यात दूरध्वनीवरून  संभाषण

पंतप्रधान नरेंद्र मोदी यांनी आज सोशलिस्ट रिपब्लिक ऑफ व्हिएतनामचे पंतप्रधान महामहीम गुयेन झुआन फुक यांच्याशी दूरध्वनीवरून संवाद साधला. दोन्ही नेत्यांनी कोविड-19 महामारीमुळे उदभवलेल्या परिस्थितीबाबत आणि या आव्हानाचा सामना करण्यासाठी केलेल्या उपाययोजनांबाबत चर्चा केली. कोविड-19 विरोधात लढा देण्यासाठी द्विपक्षीय सहकार्यासह आवश्यक वैद्यकीय उपकरणांचा पुरवठा करण्याच्या शक्यतेबाबत दोन्ही नेत्यांनी सहमती दर्शविली. त्यांनी उभय देशात सध्या राहत असलेल्या परस्परांच्या नागरिकांबद्दल काळजी वाहण्याची कटिबद्धता व्यक्त केली. दोन्ही नेत्यांनी भारत आणि व्हिएतनाममधील धोरणात्मक भागीदारीच्या महत्त्वावर भर दिला आणि विविध आघाड्यांवर अलिकडच्या काळात झालेल्या प्रगतीबद्दल समाधान व्यक्त केले. त्यांनी प्रादेशिक आणि आंतरराष्ट्रीय घडामोडींचा देखील आढावा घेतला. महामारीसंदर्भातील उपाययोजना आणि द्विपक्षीय संबंधांच्या अन्य पैलूंबाबत समन्वय साधण्यासाठी दोन्ही देशांची पथके आगामी काळात परस्परांच्या संपर्कात राहतील, याबाबत दोन्ही नेत्यांनी सहमती दर्शविली. सध्याच्या संकटकाळात व्हिएतनामी लोकांच्या आरोग्यासाठी आणि निरामय जीवनासाठी पंतप्रधानांनी शुभेच्छा दिल्या.
हिमाचल प्रदेशातील प्रकल्पांवरील नागरिकांच्या टिप्पण्यांना पंतप्रधानांनी दिले उत्तर

05 ऑक्टोबर 2022 पंतप्रधान नरेंद्र मोदी यांनी हिमाचल प्रदेशमधील प्रकल्पांबाबत नागरिकांच्या प्रतिक्रियांना आज उत्तर दिली. या प्रकल्पांच्या लोकार्पण आणि पायाभरणीसाठी पंतप्रधान हिमाचल प्रदेशला जात आहेत. पंतप्रधानांनी ज्याची पायाभरणी केली होती त्या एम्स बिलासपूरच्या लोकार्पणाबाबत नागरिकांच्या प्रतिक्रियांवर पंतप्रधानांनी उत्तर दिले : राष्ट्रीय महामार्ग (NH)-105 वर पिंजोर ते नालागड दरम्यान 31 किमी लांबीच्या चौपदरीकरण प्रकल्पासाठी 1690 कोटी रुपयांची तरतूद उपयुक्त ठरणारी आहे.
पेरू बरोबर व्यापार कराराबाबतच्या चर्चेला केंद्रीय मंत्रिमंडळाची मंजुर

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने पेरू बरोबर वस्तू, सेवा आणि गुंतवणुकीबाबतच्या व्यापार करारासाठी चर्चा करायला मंजुरी दिली. पेरू देशाबरोबर व्यापार करार करण्याबाबत शक्यतांची चाचपणी करण्यासाठी १५ जानेवारी २०१५ रोजी भारत आणि पेरू दरम्यान एक संयुक्त अभ्यास गट स्थापन करण्यात आला. उभय देशांनी २० ऑक्टोबर २०१६ रोजी संयुक्त अभ्यास गट अहवाल सादर केला आणि वस्तू, सेवा आणि गुंतवणुकीबाबतच्या व्यापारासाठी चर्चा सुरु ठेवण्याबाबत सहमती दर्शवली.
आंध्र प्रदेशच्या माजी राज्यपाल कुमुदबेन जोशी यांच्या निधनाबद्दल पंतप्रधानांनी व्यक्त केला शोक

आंध्र प्रदेशच्या माजी राज्यपाल आणि केंद्रीय मंत्री कुमुदबेन जोशी यांच्या निधनाबद्दल पंतप्रधान नरेंद्र मोदी यांनी तीव्र दु:ख व्यक्त केले आहे. पंतप्रधानांनी गुजरातीमधील ट्वीट संदेशात म्हटले आहे; आंध्र प्रदेशच्या माजी राज्यपाल आणि केंद्रीय मंत्री कुमुदबेन जोशीजी यांच्या निधनाची बातमी अत्यंत दु:खद आहे. महिला सक्षमीकरण आणि जनसेवेतील त्यांचे योगदान सदैव स्मरणात राहील. त्यांचे कुटुंबीय आणि चाहत्यांप्रती संवेदना. ॐ शांती.
पंतप्रधानांनी ओदिशाच्या नागरीकांना ओदिशा नववर्षारंभ  आणि महा बिशुबा पाना संक्रांतीच्या दिल्या शुभेच्छा

पंतप्रधान श्री. नरेंद्र मोदी यांनी ओडिशाच्या जनतेला ओडिया नववर्ष आणि महाबिशुबा पाना संक्रांतीच्या हार्दिक शुभेच्छा दिल्या आहेत. आपल्या ट्विटर संदेशात श्री मोदींनी यांनी शुभेच्छा दिल्या, “ओदिया नववर्षाच्या शुभेच्छा!” त्यांनी लिहिले आहे की," मी ओदिशा नववर्षाच्या आणि महाबिशुबा पाना संक्रांतीच्या ओदिशाच्या जनतेस मनापासून शुभेच्छा देतो. तुमच्या सर्व आकांक्षा येत्या वर्षात पूर्ण होवोत,अशी मी प्रार्थना करतो. सर्वांना आरोग्य आणि सौख्य लाभो. ”
महात्मा ज्योतिबा फुले यांच्या जयंतीनिमित्त पंतप्रधानांनी त्यांना वाहिली आदरांजली

थोर समाजसुधारक, तत्त्वज्ञ आणि लेखक महात्मा ज्योतिबा फुले यांना त्यांच्या जयंतीनिमित्त, पंतप्रधान नरेंद्र मोदी यांनी आदरांजली वाहिली आहे. पंतप्रधान म्हणाले की, महात्मा फुले हे सामाजिक न्यायाचे कैवारी आणि असंख्य लोकांसाठी आकांक्षांचा स्त्रोत म्हणून सर्वत्र आदरणीय आहेत आणि त्यांनी सामाजिक समता, महिला सक्षमीकरण आणि महिला शिक्षणाला गतीशील करण्यासाठी अथक परिश्रम केले. महान विचारवंत, ज्योतिबा फुले यांच्याबद्दलचे आपले विचार पंतप्रधानांनी त्यांच्या ‘मन की बात’ कार्यक्रमाद्वारे प्रकट केले होते, त्यावेळी पंतप्रधान मोदी म्हणाले होते, की महात्मा फुले यांनी मुलींसाठी शाळा सुरू केल्या आणि स्त्री भ्रूणहत्येविरोधात आवाज उठवला तसेच जलदुर्भिक्ष्यावर मात करण्यासाठी मोहिमाही राबवल्या होत्या. ट्वीट संदेशात पंतप्रधान म्हणाले; "सामाजिक न्यायाचे कैवारी आणि असंख्य लोकांसाठी आशेचा स्रोत, म्हणून महात्मा फुले यांचा सर्वत्र आदर केला जातो. ते एक बहुआयामी व्यक्तिमत्व होते ज्यांनी सामाजिक समता, महिला सक्षमीकरण आणि शिक्षणाला चालना देण्यासाठी अथक परिश्रम केले. त्यांच्या जयंतीनिमित्त त्यांना विनम्र अभिवादन." "आज महात्मा फुले यांची जयंती आहे आणि काही दिवसांत, 14 तारखेला आपण आंबेडकर जयंती साजरी करतो. मागील महिन्यात #मन की बात द्वारे त्यांना आदरांजली वाहिली होती. महात्मा फुले आणि डॉ. बाबासाहेब आंबेडकर यांच्या अतुलनीय योगदानाबद्दल भारत त्यांचा सदैव ऋणी राहील."
टपाल क्षेत्रातील सहकार्यासाठी भारत आणि जपान यांच्यातील सामंजस्य कराराला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने टपाल क्षेत्रातील सहकार्यासाठी भारत आणि जपान यांच्यातील सामंजस्य कराराला कार्योत्तर मंजुरी दिली आहे. या करारामुळे उभय देशांदरम्यान, टपाल सेवेत सुधारणा होईल तसेच सहकार्य वाढीस लागेल. लाभ : या करारामुळे भारत आणि जपान यांच्यात टपाल सेवा सुधारेल आणि सहकार्य वाढेल. टपाल धोरणासंदर्भात, दोन्ही देश आपल्या अनुभवांच्या आधारे माहितीची देवाणघेवाण करतील सहयोगी संबंध प्रस्थापित करण्यासाठी चर्चेला प्रोत्साहन परस्पर हिताच्या विशिष्ट क्षेत्रात सहकार्य वृद्धिंगत करण्यासाठी टपाल सेवा संवादाची स्थापना
भारत ठरला कोविड-19 लसींच्या 10 कोटी मात्रांचे वेगाने व्यवस्थापन करणारा देश

नवी दिल्ली, 10 एप्रिल 2021 एकूण 10 कोटी कोविड-19 लसींच्या मात्रांचे वेगाने व्यवस्थापन करणारा भारत हा जगातील सर्वात वेगवान देश आहे. भारताने 85 दिवसात घेतलेली झेप घेण्यास अमेरिकेला 89 दिवस तर चीनला 102 दिवस लागले, असे ट्वीट पंतप्रधान कार्यालयाने सविस्तर माहिती देत केले आहे. भारताला निरोगी आणि कोविड-19 मुक्त करण्यासाठी कसोशीने प्रयत्न सुरू असल्याचे या ट्विटर संदेशात म्हटले आहे.